Olli Jokinen

| Olli Jokinen |
| --- | --- |

Henkilötiedot
Syntynyt: 5. joulukuuta 1978 (ikä 45) Kuopio
Kansalaisuus:   Suomi
Jääkiekkoilija
Lempinimi:  Päällikkö, Kurpitsapää
Pelipaikka:  keskushyökkääjä
Maila:  vasen
Pituus:  191 cm
Paino:  100 kg
Seura
Seura:  Timrå IK
Sarja:  SHL
Tehtävä:  päävalmentaja
Pelaajaura
Pääsarjaura:  1996–2017
Seurat:  KalPa (SML)   HIFK (SML)   Los Angeles Kings (NHL)   Springfield Falcons (AHL)   New York Islanders (NHL)   Florida Panthers (NHL)   EHC Kloten (NLA)   Södertälje SK (SEL)   Phoenix Coyotes (NHL)   Calgary Flames (NHL)   New York Rangers (NHL)   Winnipeg Jets (NHL)   Nashville Predators (NHL)   Toronto Maple Leafs (NHL)   St. Louis Blues (NHL)
NHL-varaus:  3. varaus, 1997 Los Angeles Kings
Valmennusura
Vuodet:  2021–
Seurat:  Jukurit
  [ Muokkaa Wikidatassa ]   
Olli Veli Pekka Jokinen (s. 5. joulukuuta 1978 Kuopio) on suomalainen jääkiekkovalmentaja ja entinen jääkiekkoilija. Jokinen oli pelipaikaltaan keskushyökkääjä. Hän pelasi Pohjois-Amerikan NHL-liigassa 1231 runkosarjaottelua ja teki niissä 321 maalia ja sai 429 syöttöpistettä. Mittavan NHL-uransa ohella Jokinen pelasi myös Ruotsin Elitserienin Södertälje SK:ssa ja Sveitsin Nationalliga A:n EHC Klotenissa.
Jokisen ammattilaisura käynnistyi KalPasta kaudella 1995–1996. Hän siirtyi seuraavaksi kaudeksi HIFK:hon, jossa hänet palkittiin kauden päätteeksi parhaana tulokkaana. Seuraavalla kaudella Jokinen voitti HIFK:n kanssa Suomen mestaruuden.
Los Angeles Kings varasi Jokisen NHL:ään vuoden 1997 varaustilaisuudessa kolmannella varausvuorolla, ja hän siirtyi sinne kaudeksi 1998–1999, jolloin hän pelasi yhdeksän ottelua AHL:ssa ja 66 ottelua NHL:ssa. Kauden jälkeen Los Angeles vaihtoi hänet New York Islandersiin. Kesällä 2000 Jokinen teki vapaana pelaajana sopimuksen Florida Panthersiin. Floridassa hän pelasi vuoteen 2008, ja oli neljän kauden ajan seuransa kapteeni. Floridassa 567 ottelua pelannut Jokinen on seuran historian toiseksi paras pistemies ja paras maalintekijä 419 tehopisteellään ja 188 maalillaan. Floridasta Jokinen myytiin kesällä 2008 Arizonan Phoenix Coyotesiin. Arizonassa Jokinen viihtyi vain 57 ottelun verran ennen kuin Coyotes maaliskuussa vaihtoi hänet Calgary Flamesiin. Helmikuussa 2010 Flames vaihtoi Jokisen New York Rangersiin. Kaudet 2010–2012 hän edusti jälleen Flamesia ja kaudet 2012–2014 Winnipeg Jetsiä. Heinäkuussa 2014 Jokinen teki vapaana pelaajana sopimuksen Nashville Predatorsin kanssa. Jokisen peli Nashvillessä sujui heikosti. Hän teki 48 ottelussa kolme maalia ja sai kolme syöttöpistettä. Hänet vaihdettiin Toronto Maple Leafsiin 15. helmikuuta 2015. Pelaajasiirtojen takarajalla Jokinen myytiin vielä St. Louis Bluesiin. Hän lopetti pelaajauransa vuonna 2017.
Suomen jääkiekkomaajoukkueessa Jokinen saavutti kaksi olympiapronssia ja yhden olympiahopean, toisen sijan vuoden 2004 maailmancupissa sekä kolme MM-pronssia ja -hopeaa. Jääkiekon nuorten maailmanmestaruuden Jokinen voitti vuonna 1998. Torinon talviolympialaisissa vuonna 2006 Jokinen oli Teemu Selänteen kanssa Suomen joukkueen paras maalintekijä kuudella maalillaan, ja vuoden 2014 maailmanmestaruuskilpailuissa hän oli Suomen joukkueen kapteeni.
Pelaajauransa jälkeen Jokinen on toiminut valmentajana. Hän aloitti toukokuussa 2021 päävalmentajana SM-liigajoukkue Mikkelin Jukureissa, jossa hän toimi kauteen 2023–2024 saakka. Huhtikuussa 2024 Jokinen siirtyi Ruotsin pääsarja SHL:ssä pelaavan Timrå IK:n päävalmentajaksi kaksivuotisella sopimuksella.